
Ministru kabineta noteikumi Nr. 207
Rīgā 2026. gada 21. aprīlī (prot. Nr. 22 4. §)
Kārtība, kādā sedz izdevumus, kas saistīti ar Nacionālo bruņoto spēku Krasta apsardzes aizturētā kuģa nogādāšanu un uzturēšanu ostā, enkurvietā vai patvēruma vietā 
Izdoti saskaņā ar Jūrlietu pārvaldes un jūras drošības likuma 44. panta ceturto daļu
· 1. Noteikumi nosaka kārtību, kādā sedz izdevumus, kas saistīti ar Nacionālo bruņoto spēku Jūras spēku vienības, kas veic krasta apsardzes funkcijas (turpmāk – Krasta apsardze), aizturēta kuģa nogādāšanu un uzturēšanu ostā, enkurvietā vai patvēruma vietā.
· 2. Izdevumus, kas ir saistīti ar Krasta apsardzes aizturētā kuģa nogādāšanu ostā, enkurvietā vai patvēruma vietā, izmantojot Krasta apsardzes tehniskos līdzekļus, nosaka atbilstoši aizturētā kuģa nogādāšanas tiešajām un netiešajām faktiskajām izmaksām.
· 3. Izdevumus, kas ir saistīti ar Krasta apsardzes aizturētā kuģa nogādāšanu ostā, enkurvietā vai patvēruma vietā, piesaistot citus tehniskos līdzekļus vai pakalpojumus, nosaka atbilstoši izdevumiem, kas Krasta apsardzei radušies saistībā ar šo tehnisko līdzekļu vai pakalpojumu piesaistīšanu.
· 4. Izdevumus, kas ir saistīti ar aizturētā kuģa nogādāšanu un uzturēšanu ostā, enkurvietā vai patvēruma vietā, sedz kuģa īpašnieks vai cita juridiskā vai fiziskā persona, kas faktiski izmanto kuģi vai pārstāv kuģa īpašnieku.
· 5. Juridiskā persona, kura pārstāv Krasta apsardzi, rēķinu par izdevumiem, kas saistīti ar Krasta apsardzes aizturētā kuģa nogādāšanu ostā, enkurvietā vai patvēruma vietā, iesniedz kuģa īpašniekam vai citai juridiskai vai fiziskai personai, kas faktiski izmanto kuģi vai pārstāv kuģa īpašnieku.
· 6. Rēķinu par aizturētā kuģa uzturēšanu ostā, enkurvietā vai patvēruma vietā aizturētā kuģa īpašniekam vai citai juridiskai vai fiziskai personai, kas faktiski izmanto kuģi vai pārstāv kuģa īpašnieku, iesniedz attiecīgās ostas piestātnes, enkurvietas vai patvēruma vietas īpašnieks vai valdītājs un par to informē Krasta apsardzi.

